**Predkladacia správa**

Návrh zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov a ktorým sa mení a dopĺňa zákon č. 513/1991 Zb. Obchodný zákonník v znení neskorších predpisov, sa predkladá na základe Plánu legislatívnych úloh vlády SR na rok 2022.

Návrhom zákona  sa transponuje smernica Európskeho parlamentu a Rady (EÚ)   
č. 2021/2101, ktorou sa mení smernica 2013/34/EÚ, pokiaľ ide o zverejňovanie informácií o dani z príjmov určitými podnikmi a pobočkami (Ú. v. EÚ L 429, 1.12.2021). Cieľom návrhu  zákona je zvýšiť transparentnosť a podporiť spoločenskú zodpovednosť nadnárodných spoločností, ktoré prekročili určitú veľkosť a to transpozíciou spoločných pravidiel pre zverejňovanie informácií o dani z príjmov.

Návrhom zákona sa ustanoví pre vybrané účtovné jednotky s cezhraničným aspektom, ktoré prekročia určitú veľkosť, povinnosť vyhotoviť správu s informáciami o dani z príjmov a uložiť ju do registra účtovných závierok a do zbierky listín obchodného registra. V prípade skupín zahraničných právnických osôb so sídlom mimo územia členských štátov s určitou veľkosťou, ktoré vykonávajú svoje činnosti v rámci SR prostredníctvom dcérskych účtovných jednotiek alebo organizačných zložiek, sa na tieto dcérske účtovné jednotky a organizačné zložky, ktoré prekročia určitú veľkosť, bude vzťahovať povinnosť uloženia správy s informáciami o dani z príjmov týkajúcej sa ich zahraničných konečných materských subjektov alebo zahraničných samostatných subjektov do registra účtovných závierok a do zbierky listín obchodného registra. V záujme zníženia administratívnej záťaže sa navrhuje, aby povinnosť uloženia správy s informáciami o dani z príjmov do zbierky listín obchodného registra sa považovala za splnenú uložením tejto správy v registri účtovných závierok, tak ako je to zavedené pri účtovných závierkach obchodných spoločností.

Navrhuje sa, aby obsah správy s informáciami o dani z príjmov vrátane požiadaviek na jej vzor a elektronický formát bol ustanovený opatrením, k vydaniu ktorého sa splnomocňuje Ministerstvo financií Slovenskej republiky. V súlade s cit. smernicou sa navrhuje, aby sa správy s informáciami o dani z príjmov prvýkrát ukladali za účtovné obdobie začínajúce 22. júna 2024.

V nadväznosti na požiadavky aplikačnej praxe sa návrhom zákona upravujú aj niektoré ustanovenia týkajúce sa výročnej správy, súhrnnej účtovnej závierky a periodicity inventarizácie určitého hmotného majetku pre vybrané subjekty verejnej správy.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania, pričom akceptované pripomienky boli zapracované do textu návrhu. Materiál sa predkladá bez rozporov.

Navrhuje sa delená účinnosť. Účinnosť bodov čl. I, ktoré majú za cieľ zníženie administratívnej záťaže, sa navrhuje od 31. decembra 2022.  Účinnosť ostatných bodov čl. I sa navrhuje od 1. januára 2023. Účinnosť bodov čl. I a II,  ktorými sa transponuje vyššie uvedená smernica, sa v súlade s transpozičnou lehotou navrhuje od 22. júna 2023.